C 15/40
DA
Den Europæiske Unions Tidende
12.1.2022
Onsdag den 19. maj 2021
54. understreger, at god praksis i forbindelse med AI-teknologier for beskyttelse af og adgang til kulturarv, især for personer med handicap, bør identificeres og deles mellem kulturelle netværk i hele Unionen under tilskyndelse til forskning i forskellige anvendelser af AI for at fremme værdien, tilgængeligheden og bevarelsen af kulturarv; opfordrer Kommissionen og medlemsstaterne til at fremme de muligheder, som brugen af AI giver i de kulturelle og kreative sektorer og industrier; 55. understreger, at AI-teknologier også kan anvendes til at overvåge ulovlig handel med kulturgenstande og ødelæggelse af kulturgenstande, samtidig med at indsamlingen af data til inddrivelse og genopbygningsindsatsen for både materiel og immateriel kulturarv støttes; bemærker navnlig, at udviklingen, udbredelsen og anvendelsen af AI i forbindelse med toldscreeningprocedurer kan støtte bestræbelserne på at forhindre ulovlig handel med kulturarv, og navnlig supplere systemer, der giver toldmyndighederne mulighed for at målrette deres indsats og ressourcer mod de punkter, der udgør den største risiko; 56. bemærker, at AI f.eks. kan være til gavn for forskningssektoren, bl.a.
via den rolle, som prædiktive analyser kan spille med hensyn til finjustering af dataanalyser, f.eks. vedrørende erhvervelse og flytning af kulturobjekter; understreger behovet for, at Unionen øger investeringerne og fremmer partnerskaber mellem industrien og den akademiske verden for at styrke forskningens kvalitet på europæisk plan; 57. minder om, at AI kan være et revolutionerende værktøj til at fremme kulturturisme, og fremhæver dets betragtelige potentiale med hensyn til at forudsige turiststrømme, hvilket kunne hjælpe de byer, der er overbebyrdet med turisme;
Den kulturelle og kreative sektor og industri 58. beklager, at kultur ikke er blandt de prioriteter, der er opstillet i politiske løsningsmodeller og henstillinger om AI på EU-plan, bl.a. i Kommissionens hvidbog af 19. februar 2020 om AI; opfordrer til, at disse henstillinger revideres med henblik på at gøre kultur til en AI-politisk prioritet på EU-plan; opfordrer Kommissionen og medlemsstaterne til at adressere den potentielle indvirkning, som udvikling, udbredelse og anvendelse af AI-teknologier kan have på de kulturelle og kreative sektorer og industrier, og til at udnytte Next Generation EU's genopretningsplan til at digitalisere disse sektorer med henblik på nye former for forbrug i det 21. århundrede; 59. påpeger, at AI nu er nået til de kulturelle og kreative sektorer og industrier og f.eks.
kommer til udtryk i forbindelse med den automatiserede udarbejdelse af tekster, videoer og musikværker; understreger, at skabende kunstnere og kulturarbejdere også behøver de nødvendige digitale færdigheder og kompetencer til at kunne anvende AI og andre digitale teknologier; opfordrer Kommissionen og medlemsstaterne til i højere grad at støtte mulighederne for at anvende AI inden for de kulturelle og kreative sektorer og industrier med midler fra videnskaben og forskningen og at etablere centre for digital kreativitet, hvor kreative aktører og kulturarbejdere udvikler AI-anvendelser, lærer at håndtere disse og andre teknologier og kan afprøve brugen heraf; 60. anerkender, at AI-teknologier har potentiale til at skabe et voksende antal arbejdspladser inden for de kulturelle og kreative sektorer og industrier, hvilket bliver lettere som følge af den øgede adgang til disse teknologier; understreger derfor betydningen af at fremme digitale færdigheder i de kulturelle og kreative sektorer og industrier for at gøre disse teknologier mere inklusive, anvendelige, lærende og interaktive for disse sektorer; 61. understreger, at samspillet mellem AI og de kulturelle og kreative sektorer og industrier er komplekst og kræver en tilbundsgående vurdering; påskønner Kommissionens rapport fra november 2020 med titlen »Trends and Developments in Artificial Intelligence — Challenges to the IPRS Framework« og dens »study on copyright and new technologies: copyright data management and artificial intelligence«; understreger betydningen af at skabe klarhed over betingelserne for brug af ophavsretligt beskyttet indhold som datainput (billeder, musik, film, databaser osv.) og i produktionen af kulturelle og audiovisuelle produkter, hvad enten de frembringes af mennesker med assistance fra AI eller genereres automatisk af AI-teknologier; opfordrer Kommissionen til at undersøge AI's indvirkning på de kreative erhverv i Europa; minder igen om betydningen af europæiske data og påskønner Kommissionens udtalelser i denne henseende og dens placeringen af AI og dermed beslægtede teknologier højt på dagsordenen; 62. understreger behovet for at udarbejde en sammenhængende vision for AI-teknologier i de kulturelle og kreative sektorer og industrier på EU-plan; opfordrer medlemsstaterne til at styrke fokus på kultur i deres nationale AI-strategier for at sikre, at de kulturelle og kreative sektorer og industrier omfavner innovation og forbliver konkurrencedygtig, og at den kulturelle mangfoldighed beskyttes og fremmes på EU-plan i den nye digitale kontekst;